《拟西北有织妇》
明代·陈一松

西北有织妇，寂寂深闺里。朝朝弄机丝，纷纷不成理。

霜月夜孤明，悲风四坐起。谁云无所思，良人在万里。

言欲穿寒衣，经纬乱如此。仰盼双飞禽，妾身差可拟。

借问从王师，烽火何年已。

作者简介：陈一松，字宗岩。海阳人。明世宗嘉靖二十六年（一五四七）进士，选庶吉士。除兵部主事，迁湖广佥事，历官至工部侍郎。有《玉简山堂集》。清光绪《海阳县志》卷三七有传。